KOMISIJOS SPRENDIMAS
2004 m. gruodžio 28 d.
dėl Bendrijos finansinio įnašo planuojamiems valstybių narių veiksmams įgyvendinant kontrolės, tikrinimo ir priežiūros programas 2004 metais (antrasis įnašas)
(pranešta dokumentu Nr. K(2004) 5310)
(2004/930/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Tarybos sprendimą 2004/465/EB dėl Bendrijos finansinio įnašo į valstybių narių žvejybos kontrolės programas (1), ypač į jo 6 straipsnio 1 dalį,
kadangi:
(1)
Valstybės narės išsiuntė Komisijai savo žvejybos kontrolės programas 2004 m. sausio 1 d.-gruodžio 31 d. laikotarpiui ir Bendrijos finansinio įnašo šių programų įgyvendinimo išlaidoms padengti paraiškas.
(2)
Pagal paraiškas dėl Sprendimo 2004/465/EB 4 straipsnyje išvardintų veiksmų finansavimo gali būti skiriama Bendrijos parama.
(3)
Reikia nustatyti didžiausią Bendrijos finansinio įnašo sumą, skirtą padengti 2004 m. finansuotinas išlaidas už kiekvienos valstybės narės skirtą pagalbą Sprendimo 2004/465/EB 4 straipsnyje išvardintiems veiksmams, Bendrijos įnašu finansuojamą veiksmų dalį ir sąlygas, kuriomis Bendrija padengs nacionalines išlaidas.
(4)
Remiantis Sprendimo 2004/465/EB 8 straipsniu, valstybės narės turi įsipareigoti skirti šias išlaidas per 12 mėnesių nuo metų, kai joms buvo pranešta apie šį sprendimą, pabaigos. Jos taip pat turi laikytis šio sprendimo nuostatos dėl projektų pradžios ir kompensavimo paraiškų pateikimo.
(5)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Objektas
Šiuo sprendimu nustatoma visa Bendrijos finansinio įnašo kiekvienai valstybei narei suma, Bendrijos finansinio įnašo dalis ir sąlygos, kuriomis įnašas suteikiamas Sprendimo 2004/465/EB 4 straipsnyje nurodytiems veiksmams atlikti.
2 straipsnis
Elektroninė buvimo vietos nustatymo įranga
1. Išlaidoms įsigyjant ir įtaisant žvejybos laivuose elektroninę buvimo vietos nustatymo įrangą, užtikrinančią nuotolinę žvejybos laivų buvimo vietos kontrolę Žvejybos stebėjimo centre, naudojantis laivų stebėjimo sistema (LSS), gali būti skirtas didžiausias 4 500 EUR kiekvienam laivui finansinis įnašas, laikantis 1 priede nustatytų ribų.
2. Laikantis 1 dalyje nustatytos 4 500 EUR ribos, Komisijos finansinio įnašo dalis pirmoje 1 500 EUR finansuotinų išlaidų dalyje yra 100 %.
3. Bendrijos finansinio įnašo dalis finansuotinų išlaidų dalyje nuo 1 500 iki 4 500 EUR vienam laivui negali viršyti 50 % išlaidų.
4. Elektroninė buvimo vietos nustatymo įranga turėtų atitikti reikalavimus, nurodytus 2003 m. gruodžio 18 d. Komisijos reglamente (EB) Nr. 2244/2003, nustatančiame išsamias nuostatas dėl palydovinio ryšio laivų stebėjimo sistemų (2).
3 straipsnis
Naujosios technologijos ir IT tinklai
Išlaidoms už kompiuterinių technologijų įsigijimą, įrengimą ir techninę pagalbą bei IT tinklų įrengimą, įgalinantį efektyvius ir saugius duomenų, susijusių su žuvininkystės sektoriaus stebėsena, kontrole ir priežiūra, mainus, gali būti skirtas 50 % finansuotinų išlaidų finansinis įnašas, laikantis II priede nustatytų ribų. Tačiau investicijoms, susijusioms su Kergeleno salų palydovinio radijo ryšio duomenų priėmimo ir apdorojimo stotimi, gali būti skirtas 40 % finansuotinų išlaidų finansinis įnašas, laikantis II priede nustatytų ribų.
4 straipsnis
Bandomieji naujųjų technologijų projektai
1. Išlaidoms už bandomuosius projektus, susijusius su žuvininkystės veiklos stebėjimui gerinti skirtų naujų technologijų įgyvendinimu, gali būti skirtas 50 % finansuotinų išlaidų finansinis įnašas, laikantis II priede nustatytų ribų.
2. Bandomieji projektai turi atitikti 2003 m. rugpjūčio 18 d. Komisijos reglamento (EB) Nr. 1461/2003 dėl informacijos apie žvejybą perdavimo elektroniniu būdu ir nuotolinių stebėjimų bandomųjų projektų sąlygų nustatymo (3), sąlygas.
5 straipsnis
Mokymas
Išlaidoms už valstybės tarnautojų, atsakingų už stebėseną, kontrolę ir priežiūrą žuvininkystės sektoriuje, mokymus ir mainus, gali būti skirtas 50 % finansuotinų išlaidų finansinis įnašas, laikantis IV priede nustatytų ribų.
6 straipsnis
Bandomosios patikrinimų ir stebėjimų schemos
1. Išlaidoms už bandomąsias patikrinimų ir stebėjimų schemas gali būti skirtas 50 % finansuotinų išlaidų finansinis įnašas, laikantis V priede nustatytų ribų.
2. Šie projektai turi visų pirma atitikti 2004 m. balandžio 26 d. Komisijos reglamento (EB) Nr. 812/2004, nustatančio priemones dėl atsitiktinio banginių šeimos gyvūnų sugavimo žūklės rajonuose ir iš dalies pakeičiančio Reglamentą (EB) Nr. 88/89 (4), sąlygas.
7 straipsnis
Išlaidų įvertinimas
Išlaidoms už sistemų, skirtų įvertinti išlaidas, patirtas kontroliuojant Bendrąją žuvininkystės politiką, įdiegimą, gali būti skirtas 50 % finansuotinų išlaidų finansinis įnašas, laikantis VI priede nustatytų ribų.
8 straipsnis
Seminarai ir žiniasklaidos priemonės
Žvejų ir kitų suinteresuotųjų asmenų, pvz. inspektorių, prokuratūros darbuotojų ir teisėjų, o taip pat ir plačiosios visuomenės supratimui apie kovos su neatsakinga ir nelegalia žvejyba gerinti skirtų iniciatyvų, įskaitant seminarus ir žiniasklaidos priemones, būtinybę bei Bendrosios žuvininkystės politikos taisyklių įdiegimo išlaidoms, gali būti skirtas 75 % finansuotinų išlaidų finansinis įnašas, laikantis VII priede nustatytų ribų.
9 straipsnis
Žuvininkystės patruliavimo laivai ir lėktuvai
Išlaidoms, susijusioms su laivų ar lėktuvų, kuriuos valstybių narių kompetentingos institucijos naudoja žvejybos veiklai tikrinti ir prižiūrėti, įsigijimu ir modernizacija, laikantis VIII priede nustatytų ribų, gali būti skirtas finansinis įnašas:
-
50 % finansuotinų išlaidų, kurias patyrė 2004 m. gegužės 1 d. įstojusios valstybės narės,
-
25 % finansuotinų išlaidų, kurias patyrė kitos valstybės narės.
10 straipsnis
Kompensacijų paraiškos
Išlaidų kompensacijų ir avansinių mokėjimų paraiškos turi atitikti Sprendimo 465/2004/EB 12, 13 straipsnių ir I priedo C dalies reikalavimus.
11 straipsnis
Šis sprendimas skirtas valstybėms narėms.
Priimta Briuselyje, 2004 m. gruodžio 28 d.